
ΔΙΕΚΔΙΚΗΣΕΙΣ  - ΑΙΤΗΜΑΤΑ
· Κάλυψη του συνόλου των εκπαιδευτικών και ερευνητικών αναγκών αποκλειστικά από τον κρατικό προϋπολογισμό. 
· Προκηρύξεις θέσεων και διορισμοί χωρίς κωλυσιεργίες μελών ΔΕΠ και διοικητικού/τεχνικού προσωπικού. Οργανικές-μόνιμες θέσεις που να καλύπτουν πλήρως τις ανάγκες των Ιδρυμάτων. Κατάργηση όλων των διατάξεων που προβλέπουν ελαστικές σχέσεις εργασίας και των εργολαβικών εταιρειών (β. Καθαριότητας και φύλαξης).
· Κατάργηση του νέου μισθολογίου και αναπλήρωση όλων των απωλειών και πραγματικές αυξήσεις σε μισθούς και συντάξεις. 
· Θεσμοθέτηση  πλήρους και αποκλειστικής απασχόλησης για το σύνολο του ΔΕΠ με νέο πανεπιστημιακό μισθολόγιο με άξονες: (α) κατάργηση του επιδοματικού χαρακτήρα με ενσωμάτωση όλων των επιδομάτων στο βασικό μισθό, (β) αναγκαίες αυξήσεις για αξιοπρεπή διαβίωση και επιστημονική ενημέρωση, κλιμάκωση των μισθών με μεγαλύτερες αυξήσεις για τις κατώτερες βαθμίδες, (γ) καθιέρωση της σύνταξης στο 80% του μισθού του τελευταίου εργασιακού έτους, (δ) αξιοπρεπή, δωρεάν και χωρίς χαράτσια ιατροφαρμακευτική περίθαλψη σε ένα αναβαθμισμένο δημόσιο σύστημα Υγείας.
· Κατάργηση όλων των νόμων που εμπορευματοποιούν και ιδιωτικοποιούν τα πανεπιστήμια. Κατάργηση διδάκτρων και λήψη μέτρων ώστε να μην εγκαταλείψει κανένας φοιτητής τις σπουδές του για οικονομικούς λόγους. Άμεση οικονομική ενίσχυση της φοιτητικής μέριμνας και της δωρεάν διανομής συγγραμμάτων. Δωρεάν στέγαση-σίτιση για όλους όσοι σπουδάζουν μακριά από τις οικογένειές τους.

Και όσον αφορά το δικό μας πανεπιστήμιο συνεχίζουμε τη διεκδίκηση των αιτημάτων των ακριτικών πανεπιστημίων όπως επίδομα παραμεθορίου και προβληματικών περιοχών, ενίσχυση του τακτικού προϋπολογισμού των ακριτικών πανεπιστημιακών ιδρυμάτων για επιδότηση αγοράς κατοικίας, επιπρόσθετα κίνητρα εγκατάστασης. Αναλυτικά:
____________________________________________________

ΑΙΤΗΜΑΤΑ ΣΥΛΛΟΓΟΥ ΔΕΠ ΠΑΝΕΠΙΣΤΗΜΙΟΥ ΑΙΓΑΙΟΥ
 Για την αναίρεση των μειονεκτικών συνθηκών εργασίας και ακαδημαϊκής λειτουργίας σε ακριτικές περιοχές, απαιτείται η υποστήριξη των διδασκόντων (ΔΕΠ+ΠΔ 407/80) ακριτικών πανεπιστημίων με βάση δύο κύριους άξονες:

 Α) Κάλυψη βασικών αναγκών, σύμφωνα με προβλέψεις και διατάξεις που ισχύουν για άλλες κατηγορίες εργαζομένων: 
(i) Καταβολή «Επιδόματος Παραμεθορίου και Προβληματικών Περιοχών» στα μέλη ΔΕΠ και διδάσκοντες με σύμβαση ΠΔ 407/80. Αιτούμε επίδομα ύψους 300 E, για όλες τις βαθμίδες μελών ΔΕΠ και διδασκόντων με σύμβαση ΠΔ 407/80.
(ii) Ενίσχυση του τακτικού προϋπολογισμού των ακριτικών πανεπιστημιακών ιδρυμάτων ώστε να μπορούν να ανταπεξέλθουν στην καταβολή της επιδότησης απόκτησης κατοικίας (αγοράς ή κατασκευής), που ισχύει ήδη (αλλά χωρίς πρόβλεψη στον τακτικό προϋπολογισμό). 
Β) Επιπρόσθετα κίνητρα εγκατάστασης και διαμονής:
(iii) Υποστήριξη Μετοικεσίας μελών ΔΕΠ ή Αρχικής Εγκατάστασης, από οποιοδήποτε αρχικό τόπο διαμονής (από το εξωτερικό ή το εσωτερικό της Ελλάδας) εφόσον είναι διαφορετικός από αυτόν του τόπου εγκατάστασης ως μέλος ΔΕΠ σε Τμήμα του Πανεπιστημίου Αιγαίου. Περιλαμβάνει «Κόστος μεταφοράς οικοσυσκευής», «Έξοδα εγκατάστασης» (ποσό ίσο με δύο βασικούς μηνιαίους μισθούς, προσαυξημένο κατά μισό βασικό μηνιαίο μισθό, ανά μέλος οικογένειας), και «έξοδα ταξιδίου» (π.χ. αεροπορικά εισιτήρια απλής μετάβασης).

ΣΥΝΤΟΜΗ ΑΙΤΙΟΛΟΓΗΣΗ
(i) Επίδομα Παραμεθορίου και Προβληματικών Περιοχών: Το επίδομα αυτό, το λάμβαναν οι διδάσκοντες ακριτικών πανεπιστημίων μέχρι το 1997. Διακόπηκε το 1997 και αναφέρεται στο νόμο, ότι θα εκδοθεί ειδικό Προεδρικό Διάταγμα [Ν 2530/97, άρθρο 24), για «παροχή κινήτρων» στα μέλη ΔΕΠ ακριτικών πανεπιστημίων. Το προεδρικό αυτό διάταγμα βρίσκεται ακόμα σε εκκρεμότητα.
Παρόμοια οικονομική παροχή σε μορφή επιδόματος «Παραμεθορίου και Προβληματικών περιοχών» λαμβάνουν όλοι οι δημόσιοι υπάλληλοι. Επίσης το ειδικό αυτό επίδομα λαμβάνουν οι Διοικητικοί υπάλληλοι του Πανεπιστημίου Αιγαίου. 
Παράλληλα, ας σημειωθεί ότι και όλοι οι άλλοι εργαζόμενοι σε ακριτικές περιοχές έχουν ειδική μεταχείριση προκειμένου να ισοσκελιστούν τα προβλήματα παραμεθορίου (π.χ. οι επαγγελματίες έχουν μειωμένο ΦΠΑ).
(ii) Η επιδότηση αγοράς κατοικίας παρέχεται για παράδειγμα στους εκπαιδευτικούς της Δημόσιας Εκπαίδευσης όλων των βαθμίδων εφόσον τοποθετηθούν η μετατεθούν στην προβληματική περιοχή (οι Νομοί Λέσβου, Χίου, Σάμου, Δωδεκανήσου έχουν καθορισθεί ως προβληματικές περιοχές).
Οι ανωτέρω, εφόσον μετά από 5ετή παραμονή στην προβληματική περιοχή δηλώσουν ότι επιθυμούν να παραμείνουν στην ίδια περιοχή για μια ακόμη δεκαετία και προβούν στην αγορά κατοικίας στην περιοχή αυτή, απολαμβάνουν της καταβολής του 40% της αξίας, όπως αυτή καθορίζεται από την αρμόδια φορολογική αρχή. 
Τα πανεπιστημιακά ιδρύματα ακριτικών περιοχών οφείλουν σύμφωνα με τον νόμο να καταβάλλουν τα αντίστοιχα ποσά, όμως αδυνατούν λόγω μη επαρκούς τακτικού προϋπολογισμού.

(iii) Επιπρόσθετα κίνητρα Εγκατάστασης/ Υποστήριξη Αρχικής Εγκατάστασης: 
H Πολιτεία έχει αναγνωρίσει την ανάγκη παροχής κινήτρων σε μέλη ΔΕΠ προκειμένου να εργαστούν σε ακριτικά πανεπιστήμια. Ένα από τα κίνητρα αυτά, συνιστά η χορήγηση των εξόδων αρχικής εγκατάστασης. Επί του παρόντος, η χορήγηση των εξόδων αρχικής εγκατάστασης ισχύει μόνο για την περίπτωση μετοικεσίας μελών ΔΕΠ από το εξωτερικό (εφόσον υπογράψουν δήλωση ότι δε θα αποχωρήσουν από το εν λόγω ίδρυμα, πριν συμπληρώσουν τριετή υπηρεσία σε αυτό). Το αίτημα αφορά την επέκταση της χορήγησης των εξόδων εγκατάστασης και για τα μέλη ΔΕΠ, που είχαν πρότερο τόπο μόνιμης διαμονής οποιαδήποτε πόλη της Ελλάδας, εφόσον είναι διαφορετική από την πόλη - έδρα του Τμήματος στο οποίο καταλαμβάνουν θέση μέλους ΔΕΠ.
